b'\n_START_ARTICLE_\nFranc Hribar (patolog)\n_START_SECTION_\n\xc5\xbdivljenjepis\n_START_PARAGRAPH_\nHribar je medicino \xc5\xa1tudiral v Ljubljani in na Dunaju, kjer je leta 1924 tudi promoviral. Po slu\xc5\xbebovanju na In\xc5\xa1titutu za anatomijo na Medicinski fakulteti v Ljubljani je bil dve leti v vojni mornarici v Boki Kotorski. V letih 1929-1930 se je na Dunaju specializiral za patologijo. Od leta 1930 do 1934 je bil vodja raztele\xc5\xa1evalnice v mariborski splo\xc5\xa1ni bolni\xc5\xa1nici, ter prav tam od 1936 do 1940 ravnatelj. Leta 1940 je postal prvi redni profesor za patologijo in prestojnik katedre ter in\xc5\xa1tituta za patologijo na Medicinski fakulteti v Ljubljani, kjer je delal do leta 1966.\n_START_SECTION_\nStokovno delo\n_START_PARAGRAPH_\nHribar je iz neustrezne raztele\xc5\xa1evalnice ljubljanske splo\xc5\xa1ne bolni\xc5\xa1nice organiziral univerzitetni in\xc5\xa1titut in pripravil u\xc4\x8dne pripomo\xc4\x8dke. Pri razvoju patologije v Sloveniji je opravil pionirsko delo in jo uveljavil kot osnovo klini\xc4\x8dne medicine ter z dolgoletnim pedago\xc5\xa1kim delom ogromno prispeval k dobri medicinski izobrazbi slovenskih zdravnikov. Svoje delo in prispevke je strnil v prispevku Pomen in mesto patologije in potomorfologije v medicini (1955). Napisal je tudi prvi slovenski u\xc4\x8dbenik patologije Uvod v splo\xc5\xa1no in morfolo\xc5\xa1ko patologijo (1951), ki je obenem tudi pomemben prispevek k slovenski medicinski terminologiji.'